**NOTĂ DE FUNDAMENTARE**

Administraţia Naţională de Meteorologie este persoană juridică română cu statut de regie autonomă de interes public naţional, se organizează şi funcţionează pe bază de gestiune economică şi autonomie financiară şi funcţionează sub autoritatea Ministerului Mediului, Apelor şi Pădurilor.

Bunurile administrate de Ministerul Mediului, Apelor şi Pădurilor şi unităţile din subordine sunt prevăzute în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările si completările ulterioare. Totodată, Hotărârea Guvernului nr. 1.705/2006 prevede că „modificările intervenite în inventarul centralizat al bunurilor din domeniul public al statului se aprobă în condiţiile legii, prin acte normative adoptate în acest sens, iniţiate de către ministere sau de alte organe de specialitate ale autorităţilor publice centrale, aflate în subordinea Guvernului, precum şi de autorităţi administrative autonome şi autorităţile administraţiei publice locale, prin Ministerul Administraţiei şi Internelor”.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome şi se aprobă prin hotărâre a Guvernului.

Potrivit punctului 21 din anexa nr. 2 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare, cantoanele hidrotehnice, staţiile hidrologice, meteorologice şi de calitate a apelor aparțin domeniului public al statului.

În anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare, este prevăzut inventarul bunurilor administrate de către Administrația Naţională de Meteorologie. Totodată, la art. 2 alin. (1) din Hotărârea Guvernului nr. 1.705/2006, cu modificările şi completările ulterioare, se prevede că modificările intervenite în inventarul centralizat al bunurilor din domeniul public al statului se aprobă în condiţiile legii, prin acte normative adoptate în acest sens, iniţiate de către ministere sau de alte organe de specialitate ale autorităților publice centrale, aflate în subordinea Guvernului.

În conformitate cu prevederile art. 867 alin. (1) coroborate cu cele ale art. 868 alin. (1) din Legea nr. 287/2009 privind Codul civil, republicată, cu modificările ulterioare, dreptul de administrare “se constituie prin hotărâre a Guvernului” și “aparţine regiilor autonome sau, după caz, autorităţilor administraţiei publice centrale sau locale şi altor instituţii publice de interes naţional, judeţean ori local”.

În conformitate cu prevederile art. 2ˡ coroborate cu cele ale art. 2² din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, “reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă” și “începând cu data de 1 ianuarie 2008, activele fixe corporale de natura construcţiilor şi terenurilor aflate în patrimoniul instituţiilor publice vor fi reevaluate cel puţin o dată la 3 ani, în condiţiile prevăzute la art. 21, de o comisie numită de conducătorul instituţiei publice sau de evaluatori autorizaţi conform reglementărilor legale în vigoare, rezultatele reevaluării urmând a fi înregistrate în contabilitate până la finele anului în care s-a efectuat reevaluarea”.

Proiectul de act normativ se referă la actualizarea inventarului bunurilor care alcătuiesc domeniul public al statului date în administrarea Administraţiei Naţionale de Meteorologie, având în vedere:

1. Actualizarea descrierii tehnice, vecinătăților și valorii de inventar ale unui bun imobil aparținând domeniului public al statului aflat în administrarea Ministerului Mediului, Apelor și Pădurilor – Administrația Națională de Meteorologie, ca urmare a lucrărilor de cadastru și publicitate imobiliară și evaluării. Oficiul de Cadastru şi Publicitate Imobiliară BUCUREŞTI - Biroul de Cadastru şi Publicitate Imobiliară Sectorul 4, în dosarul nr. 75726/04-10-2021, dispune intabularea dreptului de administrare pentru terenul in suprafață de 500 mp, nr. cadastral nr. topografic 237536, mod dobândire lege în cotă de 1/1 asupra A.1 în favoarea Administrației Naționale de Meteorologie - Centrul Meteorologic Regional Muntenia, sub B.2 din cartea funciară 237536 UAT București, Sectorul 4. S-a efectuat evaluarea bunului imobil, care în prezent este înregistrat la valoarea de 1 leu şi care a fost evaluat de către o firmă autorizată, aşa după cum reiese din raportul de evaluare nr. 6018/17.11.2021, potrivit prevederilor art. 3 din Ordonanţa Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, cu modificările şi completările ulterioare (anexa nr. 1).

2. Înscrierea în inventarul centralizat al bunurilor care alcătuiesc domeniul public al statului a unui bun imobil aparţinând domeniului public al statului şi darea acestuia în administrarea Ministerului Mediului, Apelor şi Pădurilor – Administraţia Naţională de Meteorologie, ca urmare a clarificării situaţiei juridice, intabulării dreptului de administrare și evaluării. S-a efectuat evaluarea bunului imobil de către o firmă autorizată, aşa după cum reiese din raportul de evaluare nr. 1360/31.03.2022, potrivit prevederilor art. 3 din Ordonanţa Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, cu modificările şi completările ulterioare (anexa nr. 2).

Prin adoptarea prezentului proiect de act normativ se modifică şi se completează anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale de Meteorologie, care promovează acest proiect prin Ministerul Mediului, Apelor și Pădurilor, în temeiul art.1 lit.b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările ulterioare.

Administrația Națională de Meteorologie face precizarea că atât terenurile cât şi celelalte bunuri care fac obiectul prezentului proiect de act normativ nu sunt grevate de sarcini, nu se află in litigiu, nu fac obiectul revendicării sau restituirii în condiţiile legii.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art.1 alin.(3) lit.a) pct.12 din Hotărârea Guvernului nr.443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Luând în considerare cele expuse, a fost elaborat proiectul de Hotărâre a Guvernului privind actualizarea descrierii tehnice, vecinătăților și valorii de inventar ale unui bun imobil aparținând domeniului public al statului aflat în administrarea Ministerului Mediului, Apelor și Pădurilor – Administrația Națională de Meteorologie, ca urmare a lucrărilor de cadastru și publicitate imobiliară și evaluării și înscrierea în inventarul centralizat din domeniul public al statului a unui bun imobil și darea acestuia în administrarea Ministerului Mediului, Apelor și Pădurilor – Administrația Națională de Meteorologie, care în forma prezentată a fost avizat de către ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**BARNA TÁNCZOS**

**AVIZĂM:**

**VICEPRIM-MINISTRU**

**HUNOR KELEMEN**

**MINISTRUL FINANŢELOR, MINISTRUL JUSTIŢIEI,**

 **ADRIAN CÂCIU MARIAN-CĂTĂLIN PREDOIU**

**SECRETAR GENERAL ADJUNCT**,

Győző-István BÁRCZI

SECRETAR GENERAL ADJUNCT,

Teodor DULCEAŢĂ

**DIRECŢIA GENERALĂ RESURSE UMANE, JURIDICĂ ŞI RELAŢIA CU PARLAMENTUL**

**DIRECTOR GENERAL,**

**Cristina DUMITRESCU**

**DIRECŢIA GENERALĂ ECONOMICĂ, INVESTIŢII ŞI ADMINISTRATIV**

**DIRECTOR GENERAL,**

**Speranţa Georgeta IONESCU**

**ADMINISTRAŢIA NAŢIONALĂ DE METEOROLOGIE**

**DIRECTOR GENERAL,**

**Elena MATEESCU**